Ragnar Guðmundsson verður forstjóri Norðuráls Ragnar Guðmundsson verður forstjóri Norðuráls ehf. samkvæmt nýju skipuriti sem kynnt var í gær . Hann hefur starfað hjá fyrirtækinu frá árinu 1997 sem framkvæmdastjóri viðskiptaþróunar og fjármálasviðs . Skipulagsbreytingarnar eiga að endurspegla nýjar áherslur og aukin umsvif á Íslandi og koma formlegri skipan á framtíðartengsl Norðuráls og Century Aluminum , móðurfélagsins . Samkvæmt nýju skipulagi verður Norðurál ehf. móðurfyrirtæki dótturfélaganna Norðuráls Grundartanga ehf. og Norðuráls Helguvík sf . Hlutverk Norðuráls ehf. verður að hafa yfirumsjón með hagsmunum Norðuráls og Century Aluminum á Íslandi , þar með talið viðskiptaþróun og tengsl við hluthafa á Íslandi og Kauphöll OMX á Íslandi þar sem Century Aluminum er skráð . Ragnar segir að nýtt skipulag sé eðlilegt framhald af vexti félagsins undanfarin ár og framtíðaráformum . Einnig er Century Aluminum , móðurfélag Norðuráls , nú skráð í Kauphöll Íslands . „ Nýja skipulagið mætir nýjum áherslum , skerpir á ábyrgð innan félagsins og samræmist þeirri stefnu okkar að starfa í sátt við íslenskt samfélag og hagsmuni þess . “ Forstjóri Norðuráls heyrir beint undir Logan Kruger , aðalforstjóra Century Aluminum . Bob Nielsen , aðstoðarforstjóri og yfirmaður lögfræði - og stjórnunarsviðs hjá Century Aluminum , er stjórnarformaður Norðuráls ehf . David Kjos , nýskipaður framkvæmdastjóri Norðuráls á Grundartanga , ber ábyrgð á daglegum rekstri álversins á Grundartanga auk þess að taka virkan þátt í uppbyggingu nýs álvers í Helguvík .